COM7 แรงต่อ 6% โบรกฯชี้กำไรไตรมาส 1 โต รับรายได้ไอโฟน – สินค้า IT หนุน
COM7 แรงต่อ 6% โบรกฯชี้กำไรไตรมาส 1 โต รับรายได้ไอโฟน – สินค้า IT หนุน
3 มี.ค. 2564

ผู้สื่อข่าวรายงานว่า ราคาหุ้น บริษัท คอมเซเว่น จำกัด (มหาชน) หรือ COM7 ณ เวลา 11.05 น. อยู่ที่ระดับ 57.75 บาท บวก 3.25 บาท หรือ 5.96% สูงสุดที่ระดับ 58.00 บาท ต่ำสุดที่ระดับ 55.75 บาท ด้วยมูลค่าการซื้อขาย 898.87 ล้านบาท

ด้าน บล.คันทรี่ กรุ๊ป ระบุในบทวิเคราะห์ แนะนำ “ถือ” ราคาเป้าหมาย 54 บาท/หุ้น โดยคาดว่ากำไรสุทธิในไตรมาส 1/64 จะยังเติบโตเทียบกับช่วงเดียวกันของปีก่อน หนุนจากรายได้จากขายสินค้า iPhone 12 ที่ยังดีต่อเนื่อง และการใช้จ่ายสินค้า IT ที่ยังดีตามอุปสงค์ที่สูง
ขณะที่บริษัทรายงานกำไรสุทธิปี 2563 ที่ 1,491 ล้านบาท (+23% เทียบกับปีก่อน) จากรายได้ที่ทำจุดสูงสุดใหม่เช่นกันที่ 3.7 หมื่นล้านบาท (+12% จากปีก่อน) อานิสงส์จากอุปสงค์สินค้า IT ที่ขายดีตามแนวโน้มของคนที่ทำงานที่บ้านมากขึ้น
พร้อมกันนี้ยังคงมุมมองเชิงบวกต่อผลประกอบการของบริษัทในปี 2564 (คาดกำไรสุทธิ +16% จากปีก่อน) จากอุปสงค์สินค้าแบรนด์ Apple ที่ยังดีต่อเนื่อง ดังนั้นฝ่ายวิจัยปรับประมาณการกำไรขึ้น 21-24% ในปี 2564-65